**MOCIÓ DE LA CANDIDATURA D’UNITAT POPULAR DE SANT JOAN-PALAMÓS PER A LA INSTAL·LACIÓ DE CARTELLERES PÚBLIQUES A LES PLACES I CARRERS DE LA VILA.**

Les cartelleres són un mitjà molt utilitzat per les entitats, associacions, organitzacions, institucions, etc. per publicitar les seves activitats, ofertes, idees o serveis.

En les últimes dècades, hem pogut observar com, per motius diversos, cada cop més espais públics de Sant Joan i Palamós han anat perdent les cartelleres amb què comptaven. Tot i la progressiva pèrdua de cartelleres, la vila ja comptava amb una deficiència estructural en aquest aspecte: hi ha barris sencers que no tenen cap o gairebé cap cartellera. En el mateix sentit, no hi ha gairebé cap plaça de la ciutat on n’hi hagi.

Més enllà de les cartelleres tradicionals, entenem que existeixen mecanismes electrònics molt vàlids per tal de publicitar els actes lúdics, culturals, etc. rellevants de la vila. Tant és així que moltes ciutats dels Països Catalans i d’arreu disposen de dispositius d’aquests tipus en llocs especialment concorreguts.

El cartell tradicional en paper representa una despesa important per a les entitats i la seva “durada” és sempre incerta. Malgrat tot, creiem que la funció publicitària que fan les cartelleres tradicionals és necessària per donar a conèixer als ciutadans tot aquest seguit d’actes, ofertes, serveis, idees, etc. Però, a més a més, d’altres mecanismes com els panells o cartelleres electròniques serien també una fórmula atractiva per a donar a conèixer als palamosins i als turistes les activitats, actes o serveis més rellevants de la vila d’una forma més atractiva i visual.

Atès que l’article 20 de l’Ordenança reguladora de la convivència ciutadana a l’espai públic aprovada inicialment per aquesta corporació en el ple ordinari del mes de novembre del 2011 diu textualment:

“1. La col·locació de cartells, tanques, rètols, pancartes, adhesius, papers enganxats o qualsevol altra forma de publicitat, anunci o propaganda, haurà d’efectuar-se únicament en els llocs expressament habilitats a l’efecte per a l’autoritat municipal. És prohibida la col·locació de cartells i pancartes en edificis i instal·lacions municipals, en qualsevol espai públic o element del paisatge i el mobiliari urbà o natural, sense autorització expressa de l’Ajuntament.

Atès que al Registre municipal d’entitats i associacions locals de Palamós hi ha inscrites prop d’un centenar d’entitats.

Atès que aquestes entitats, a més de la resta d’associacions no inscrites al registre, realitzen multitud d’activitats que es difonen, moltes vegades, mitjançant cartells fixats als diferents espais públics de la vila.

Atès que la sensació majoritària entre les entitats i els ciutadans és que a la vila no hi ha suficients ” llocs expressament habilitats a l’efecte per a l’autoritat municipal” per a la col·locació de cartells.

Atès que les entitats de la vila no tenen alternatives i veuen radicalment limitades les seves oportunitats de comunicació i difusió per culpa de l’esmentat article.

Per tot això, el Grup Municipal de la CUP proposa al Ple de Palamós l’adopció dels següents ACORDS:

1.- Que des de l’Ajuntament s’elabori i es faci públic de manera urgent un cens dels espais “expressament habilitats a l’efecte” on es poden col·locar cartells.

2. –Com que aquests espais actualment són insuficients per a donar cabuda a les activitats de les diverses entitats de la vila, l’Ajuntament instal·larà de manera equitativa i en número suficient cartelleres públiques als barris, places i carrers de la vila que tinguin deficiències en aquest aspecte.

3.-Que l’Ajuntament estudiï la instal·lació de cartelleres electròniques en punts estratègics i concorreguts de la vila.

4.- Que s’obri un període de propostes on les entitats i associacions puguin participar en la decisió de la ubicació d’aquestes cartelleres.

5.- Que mentre la vila no disposi de suficients ” llocs expressament habilitats a l’efecte per a l’autoritat municipal”, quedi en suspens l’article 20 de l’Ordenança reguladora de la convivència ciutadana a l’espai públic.

**CANDIDATURA D’UNITAT POPULAR DE SANT JOAN-PALAMÓS**

Palamós, 22 de juliol de 2015, a les 20:00h

Joan Bohigas Cayuela

G.M. de la CUP